
PRÒLEG

Compromís amb un tsunami de consciència

«Mirar mil anys enrere serveix per prendre impuls. Ens diu que el país ha sabut adaptar-se a un Mediterrani mutable i que, ara, davant un escalfament accelerat, cal tornar a fer el que millor fem quan ens posem d’acord: organitzar-nos, innovar i tenir cura».

Són paraules de la Mònica Usart i en Santi Segalà. Després de llegir el llibre que teniu a les mans, em quedo amb les idees que trobo arraulides en aquest paràgraf. El passat, en tots els àmbits de la vida, és un aprenentatge que ens ajuda a mesurar amb distància i amb enteniment tot allò que vivim amb relació al que han viscut els altres, i en aquest magnífic assaig de la Mònica i en Santi, el protagonista és el cel en el nostre país, que és el que ells dos coneixen més acuradament, per poder-lo extrapolar als cels d’arreu del món. Sobre la idea de mirar enrere per aprendre, us he de dir que sempre he desconfiat dels que diuen de manera insistent i obsessiva que cal mirar endavant, com si volguessin esborrar allò que tot just hem acabat de viure. Mirar endavant és inevitable si mantenim l’esperit de la supervivència. Mirar enrere, en canvi, exigeix humilitat i esperit crític, i això no sempre és fàcil. No sempre sabem mirar enrere ni mil ni vint anys, però resulta imprescindible per aprendre. Sense mirar enrere, no podem comprendre qui som, qui ens ha fet com som, qui ens ha facilitat la vida i com hem contribuït, si ho hem pogut fer, a aportar alguna espurna de progrés a la societat. Mirar al passat també ens permet analitzar amb sentit crític les nostres ensopegades com a espècie per intentar no repetir-les, i aquesta és la clau del llibre: persones que han dedicat la vida a observar el temps, a mesurar les alertes, a comunicar-les i a analitzar-les, fan un recorregut exhaustiu i rigorós sobre el «nostre» temps i el seu impacte social, cultural i econòmic. Miren el cel de Catalunya de fa mil anys i prediuen el temps del futur, tot advertint-nos —de manera lògica— sobre allò que aquest generarà, tenint més presents que mai les institucions i eines que hem sabut construir al llarg de la nostra història.

Tanmateix, mirar mil anys enrere, a través de la paleoclimatologia, ens ajuda a comprendre els canvis inevitablement accelerats als quals hem contribuït inconscientment. I és aquí on voldria aturar-me per compartir amb vosaltres una reflexió que em feia mentre llegia el llibre. Hi ha un factor fascinant, al meu entendre, que és la manca de consciència de la humanitat en la presa de decisions que ens han dut a l’escalfament accelerat del planeta a través del clima.

Vull comparar dues formes de prendre decisions: aquelles en què sabem el dany immediat i aquelles en què ignorem el dany futur. Cada dia, quan ens informem sobre qualsevol aspecte de la nostra vida compartida, encara que massa sovint no ens en fem corresponsables, ens arriben decisions preses per algun responsable polític que decideix mobilitzar el seu arsenal militar per confrontar-se amb un altre estat o amb un altre grup que lluita amb una mirada diferent en algun territori del món. Aquesta persona, que amb urnes o sense té a les mans el poder militar d’un país, és conscient que la seva presa de decisions comportarà la mort de persones, siguin civils o militars, i també l’endarreriment econòmic, social i cultural de totes les comunitats que pateixin directament o indirectament les conseqüències de l’atac o la guerra, i per fer-les més suportables, s’inventen termes com «efectes col·laterals». En canvi, aquells qui van tirar endavant la Revolució Industrial al segle XIX amb iniciatives innovadores i amb la mirada posada en el progrés eren conscients que la implantació desfermada d’aquell sistema econòmic que ha esdevingut insaciable, el capitalisme arreu del món, generaria, entre d’altres, desigualtat i explotació de recursos en països remots. D’això segur que en van ser conscients, entre altres coses, perquè ràpidament van sorgir els moviments sindicals que els ho van retreure i les ideologies alternatives que van mirar, sense èxit, de combatre-les. Però del que segur que no van ser conscients, tot i els advertiments científics sobre l’efecte hivernacle durant el segle XIX, va ser de les conseqüències nefastes que tindria sobre el clima i el planeta la depredació d’un sistema econòmic global que impacta sobre tota la Terra. No és fins al 1972, que Nacions Unides celebra la primera conferència sobre el medi humà a Estocolm, que se’n comença a parlar. No obstant això, durant tot el final del segle XX, el negacionisme prenyat d’interessos econòmics acompanya la feble presa de consciència que el planeta pateix les conseqüències d’una activitat humana que no va tenir mai en compte l’impacte de l’efecte hivernacle. Per això el canvi climàtic és un exponent de la feblesa de la intel·ligència humana: no van saber preveure’l a l’inici, que és quan es va estructurar i implantar arreu, també a través de les colonitzacions, i ha acabat impactant a tot el planeta. No s’hi va pensar gaire, en el clima.

Ara bé, ja fa més de quaranta anys que no tenim excuses: totes les decisions que prenem, cada dia, cada minut, impacten sobre la Terra, en micro i en macro. Cadascun de nosaltres podem contribuir poc o molt a fer que la consciència col·lectiva impacti abans de la presa de decisions sobre el desenvolupament econòmic, i fer que es frenin, condicionin o s’abandonin les decisions que perjudiquen el terra que trepitgem i el cel que esguardem. Però això no passarà, per molts llibres que escriguin la Mònica i en Santi i tants altres científics i divulgadors com ells, que dediquen la seva vida a explicar-nos amb seny, coneixement i compromís el que significarà, per a nosaltres, el canvi de temps. Així de senzill i així de complex: el temps impacta sobre el que menjarem, i, per tant, sobre la nostra salut i el nostre estat d’ànim. No és el mateix viure a 50 ºC que a 25. Res a veure. El cervell i el cos no funcionen amb la mateixa eficàcia. Un canvi de temps és un canvi de vida.

Llegiu aquest llibre amb paper i llapis o amb una aplicació de notes oberta i aneu fent una llista de totes les decisions que podeu prendre a la vostra vida que poden millorar la qualitat col·lectiva en el vostre entorn. Aquest no és un llibre per llegir i deixar-lo al calaix: l’han escrit perquè prenguem consciència i actuem, i per tant, perquè allò que hi diuen repercuteixi de manera activa en el futur que ens espera, sobre el qual encara estem en disposició d’actuar. El paràgraf que he volgut destacar a l’inici d’aquest pròleg acaba animant-nos a organitzar-nos, innovar i tenir cura. La qüestió és si sabrem fer totes tres coses a l’ensems, perquè sense tenir cura de la humanitat, l’organització i la innovació només ens portaran on ens han portat sempre: serem més eficients encara en el procés de deshumanització, a Catalunya i on sigui. Mirar el cel ens ha d’ajudar a millorar la terra, i aquest llibre pot esdevenir un tsunami intel·ligent si qui el llegeix n’aprèn i contribueix als canvis.

Entendre el temps i el clima

El clima es defineix com les condicions atmosfèriques mitjanes que caracteritzen la meteorologia d’un indret. En el cas de Catalunya, i malgrat la seva poca extensió, no podem parlar d’un únic clima, sinó que en conviuen de diferents, fruit de diversos factors com la situació geogràfica. Catalunya està ubicada a cavall de la zona climàtica temperada, al nord, i de la tropical, al sud, i per tant gaudeix de característiques pròpies dels dos dominis. Així, a l’estiu hi dominen les masses d’aire subtropicals, provinents del nord d’Àfrica, mentre que a l’hivern les masses d’aire polar o continental s’hi presenten amb més freqüència. Un altre factor determinant és la presència del Mediterrani. Aquest mar càlid i tancat, situat a llevant de Catalunya, influencia el clima de manera destacada, especialment a les comarques litorals i prelitorals. Amorteix els extrems tèrmics i comporta una font continuada d’humitat, que en situacions favorables alimenta els temporals de pluja. Per contra, la llunyania del mar també comporta més pes dels elements propis del clima continental, amb contrastos tèrmics entre el dia i la nit més marcats. A més, Catalunya presenta un relleu molt complex. Els grans contrastos d’altitud i d’exposició (orientació i pendent) configuren un complex mosaic de climes i microclimes. Aquest fet afavoreix l’aparició d’enclavaments de clima singular, com les ombres pluviomètriques (per exemple a la Cerdanya), illots plujosos (a les Guilleries i el Collsacabra) o efectes tèrmics locals (al Pallars Sobirà). El Pirineu, amb els relleus majestuosos, marca una frontera climàtica evident entre el clima mediterrani i l’oceànic (la Val d’Aran). La posició occidental de Catalunya dins del continent eurasiàtic fa que tingui un clima tèrmicament més suau que el de les zones més orientals. Tanmateix, la gran extensió de la península Ibèrica, que se situa a l’oest del Principat, fa que la influència atlàntica s’atenuï, i les masses d’aire de l’oest, predominants a la meitat freda de l’any, arribin seques i amb poca aportació de pluja a bona part del país. Per tant, a Catalunya els hiverns són majoritàriament secs, un fet singular amb relació a la resta de climes mediterranis. La conseqüència d’aquesta complexitat és que poques àrees amb l’extensió de Catalunya reuneixin tanta diversitat climàtica.

A tall de resum, a excepció de la Val d’Aran, de clima atlàntic, Catalunya es caracteritza, a grans trets, per un hivern amb temperatura suau i un estiu calorós i sec, propis del clima mediterrani. La pluviometria és molt irregular. La presència de la massa d’aire mediterrània modera la temperatura alhora que pot originar episodis de pluja torrencial a la tardor, especialment a la zona litoral i prelitoral. A mesura que s’avança cap a l’interior, les característiques tèrmiques i pluviomètriques es modifiquen, i generalment augmenta l’amplitud tèrmica i disminueix la precipitació. Així, a la Depressió Central l’hivern és fred i hi abunden els episodis de boira d’inversió tèrmica, mentre que l’estiu és molt calorós i sec. A les zones de muntanya la temperatura és més baixa i la precipitació, més abundant. Al Pirineu oriental l’estació més plujosa és l’estiu, degut al gran nombre de tempestes estivals.

EL CLIMA I LA VIDA A CATALUNYA

El clima no és només el teló de fons ni un mer paisatge d’aquesta llarga història, és un actor que intervé, que obre i tanca capítols, que accelera o atura migracions, canvia calendaris agrícoles i reescriu costums. Si ens hi fixem una mica, hi ha una mena de «biografia climàtica» del país, on cada segle que passa deixa una traça. L’estret parentiu amb el Mediterrani, la duresa d’alguns hiverns, la sequera d’anys interminables amb les rogatives als carrers, la necessària modernitat de les fàbriques i, ja al segle XXI, el termòmetre que s’enfila persistentment.

La paleoclimatologia és la ciència que estudia, amb tècniques de mesura indirectes (indicadors biològics, sedimentològics, morfològics o fins i tot astronòmics), el clima del passat llunyà, és a dir, de milers o milions d’anys enrere. Aquesta disciplina ha demostrat que el clima de la Terra es troba en un estat de canvi perpetu. La recerca ha revelat que hi ha hagut diverses edats de gel i, també, diversos períodes d’escalfament global.

Però les característiques climàtiques més recents s’han pogut constatar de manera més directa des que hi ha registres escrits. Per aquest motiu, farem un breu recorregut pel clima i la societat dels darrers deu segles a Catalunya, aproximadament, des que es coneixen els primers escrits en català, les Homilies d’Organyà, datades a principis del segle XIII.

La baixa edat mitjana: entre bonances i amenaces (1000-1300)

Els cronistes medievals catalans descriuen temps de prosperitat i expansió agrària, amb vinyes que s’enfilen en pendents insospitats i nous assentaments a la Catalunya Vella. Bona part d’Europa viu una fase relativament benigna, coneguda com l’anomalia climàtica medieval: períodes llargs amb condicions suaus que faciliten collites i creixement demogràfic. A l’arc mediterrani, això es tradueix en temporades en general més càlides i, en alguns indrets, més seques o amb una distribució de pluja diferent de l’actual. Aquesta finestra de bonança, amb matisos regionals, encaixa amb el batec expansiu de la Corona d’Aragó i l’obertura comercial cap al Mediterrani.

A la Catalunya interior, al voltant del 1200, els pagesos ajusten els cicles de sembra a uns hiverns que, sense ser suaus, permeten concentrar esforços a llaurar noves feixes. Els mercats s’omplen de blat, oli i vi, i els monestirs ordenen el territori amb pallisses, horts i recs. El clima acompanya, i la cultura material —cups, sitges, trulls— en guarda memòria i fa avançar la societat del moment.

Però la irregularitat també és present al Mediterrani amb subtilesa. El mateix mar que modera els hiverns pot negar la pluja a la primavera, o desfermar-ne massa a la tardor. La certesa no és l’estabilitat, sinó la variabilitat.

La petita edat de gel i les societats en tensió (1300-1850)

A partir del segle XIV, la corba canvia i s’instal·la un període més fred i inestable, que els historiadors del clima anomenen petita edat de gel. No fou un hivern etern, sinó segles amb més freqüència d’hiverns rigorosos, onades de fred, temporades humides intempestives i, també, sequeres persistents. Els efectes són desiguals segons la zona i l’època, però el patró europeu és clar, amb un augment del fred i de la variabilitat.

A Catalunya, l’impacte es reflecteix en tres àmbits diferents:


	El del camp. Les collites fluctuen, i hi ha anys de fam i d’excedents que no arriben al mercat per culpa de pluges torrencials o glaçades tardanes. L’agricultura es fa resilient i s’introdueixen rotacions més curoses, s’aprofiten millor les feixes i s’incrementa l’emmagatzematge. L’hort mediterrani, basat en l’olivera, la vinya i els cereals, és una assegurança econòmica i cultural davant la incertesa.

	El de la religió i els rituals. Davant la sequera, les comunitats responen amb les rogatives pro pluvia, és a dir, les processons per demanar pluja, amb els sants traient el cap pels carrers i les campanes convocant la gent a la plaça. Avui, els historiadors del clima han convertit aquelles actes municipals i eclesiàstiques, on s’anotaven les rogatives pro pluvia, en una mena de mesurador de la sequera d’abans dels pluviòmetres. Sèries de Barcelona i d’altres ciutats de la meitat nord-oriental peninsular permeten reconstruir la variabilitat de la sequera entre 1650 i 1899 i identificar-ne patrons regionals (Mediterrani, vall de l’Ebre, muntanya).

	El de la política i l’economia. Segles de guerres, pestes i canvis fiscals es barregen amb un clima capriciós. Una primavera massa freda podia enfonsar una collita i encendre protestes pel pa, i una tardor torrencial podia arrasar ponts i camins, i encaria el transport i interrompia fires.



A finals del segle XVII, el Consell d’Arenys de Mar acorda treure en processó la imatge del patró perquè «la seca és gran i persistent». Aquell dia, els botiguers tanquen, els infants van amb branquillons d’olivera i es resa al peu dels camps. No plou, però la setmana següent s’anoten «núvols foscos i aire del mar». El registre és avui un diari climatològic d’un país que mirava el cel com qui mira un rellotge.

De la Revolució Industrial als primers termòmetres llargs (1850-1950)

Amb el segle XIX arriba el vapor, el carbó i les fàbriques que proliferen al costat dels rius. L’economia s’industrialitza, les ciutats s’eixamplen i el cicle de l’aigua s’artificialitza amb canals, rescloses i, més endavant, amb petits i grans embassaments. Però el gran canvi per a la memòria climàtica arriba de la mà de la tecnologia i la cultura, i es concreta en el concepte de la mesura. A cavall dels segles XIX i XX s’estableixen observatoris i sèries sistemàtiques, que comencen amb temperatura i pluja. A Barcelona, l’Observatori Fabra (inaugurat el 1904, i amb dades meteorològiques des del 1914) esdevé una columna vertebral per entendre el clima urbà i metropolità dels segles XX i XXI. La sèrie mostra variabilitat interanual i decennal, però també el senyal d’un escalfament intens a partir de la segona meitat del segle XX.

Els avis recorden el costum d’estendre els matalassos a les terrasses per dormir a la fresca en nits d’estiu especialment pesades. Encara no hi havia aire condicionat, i el disseny popular (persianes, patis, cadires a la fresca del carrer, persianes mallorquines) era l’arquitectura bioclimàtica de l’època, abans de dir-ne així.

Segona meitat del segle XX: quan es comença a mesurar el senyal del canvi climàtic (1950-2000)

Després de la postguerra, un cop acabada la dictadura, la modernització econòmica i l’augment del consum energètic arriben amb força. A escala global, la comunitat científica identifica un escalfament relacionat amb l’increment de gasos d’efecte hivernacle. En l’àmbit català, els serveis meteorològics i la recerca comencen a publicar anàlisis i, des de finals de segle, informes amb tendències: més dies i nits càlides, menys dies i nits fredes, estius més llargs i, en molts punts, precipitacions més concentrades en episodis intensos. El Servei Meteorològic de Catalunya, mitjançant dades i estudis, i altres treballs divulgatius mostren aquestes tendències, i l’Observatori Fabra certifica una anomalia tèrmica creixent respecte a la primera meitat del segle XX.

Aquest canvi no només queda reflectit als gràfics, sinó que també entra a casa. Arriben els ventiladors i, després, els aires condicionats; l’horari d’estiu s’allarga; l’urbanisme es densifica, i l’efecte d’illa de calor intensifica les nits tropicals a l’àrea metropolitana.

Segle XXI: el canvi climàtic s’accelera i la societat s’hi adapta (2000-avui)

Ja en el segle XXI, les evidències es tornen clares. L’augment de les temperatures es pot observar amb dades instrumentals i a les anàlisis regionals. Les nits tropicals, en què la temperatura no baixa de 20 °C, i fins i tot les tòrrides, les que queden per sobre de 25 °C, s’estenen per la costa i les valls, les onades de calor són més llargues i freqüents, i la precipitació tendeix a caure més sovint en forma de ruixats intensos que no pas com a pluja regular. Els documents de planificació climàtica catalana (com l’ESCACC 2021-2030) incorporen aquesta diagnosi i, fins i tot, canvis fenològics a la flora i la fauna (arribada primerenca d’ocells, floracions avançades, etc.).

En paral·lel, s’han batut rècords de calor a la costa i el prelitoral. A Barcelona, l’Observatori Fabra ha encadenat efemèrides recents: màximes històriques en alguns mesos i uns juliols i agostos amb valors sense precedents en les sèries modernes, que són testimonis d’un clima que puja d’esglaó.

I arribarem a 50 °C? No és un titular per fer por, però sí un avís sobre possibilitats en escenaris futurs i a escala urbana i regional: responsables del Servei de Canvi Climàtic de Copernicus han advertit que no és impossible veure valors extremíssims a Barcelona en els pròxims anys si la tendència global i les condicions locals coincideixen. El debat, subratllen, ha de centrar-se en com hi responem.

La vida quotidiana en temps d’escalfament

Totes les alteracions del clima del nostre territori comporten canvis també a les cases, als pobles i a les ciutats que afecten el nostre dia a dia. Intentem adaptar-nos al nou escenari que ens anem trobant per viure d’una manera més confortable. Això afecta diferents àmbits:


	Energia i salut. Hi haurà més demanda de refrigeració als pisos antics, riscos de cops de calor i una bretxa social més gran si la climatització és un luxe.

	Aigua. Les sequeres són més llargues i freqüents, i obliguen a repensar la dessalinització, la regeneració i l’estalvi. Els pagesos ajusten varietats agrícoles i el reg s’adapta al nou escenari.

	Ciutats. Es busquen ombres, cobertes verdes i espais permeables. Es recuperen rambles com a rius verds que drenen els xàfecs intensos. S’habiliten els refugis climàtics a les poblacions i les ciutats.

	Cultura. Tornen les rogatives laiques, és a dir, manifestacions, xarxes veïnals, una ciència ciutadana que fotografia ametllers florint massa d’hora o ocells que arriben abans. Al Servei Meteorològic de Catalunya ja fa anys que està en marxa la Xarxa Fenològica, amb l’objectiu d’observar, monitoritzar i registrar els canvis de la flora i la fauna en funció de la climatologia. En algun cas molt extrem, fins i tot tornen les «rogatives religioses», com la pujada d’algun conseller a peu a Montserrat per demanar que torni la pluja en època de sequera.



Tres fils per cosir mil anys

Durant aquests anys que acabem de repassar, podem agafar tres fils conductors que ens han portat d’un escenari a un altre.

Variabilitat mediterrània vs. la tendència recent

El Mediterrani sempre ha estat variable, amb sequeres que duren mesos, gotes fredes que semblen tropicals o hiverns que tallen l’alè. En els darrers deu segles hi veiem algunes fases climàtiques ben definides, com la bonança medieval i la petita edat de gel. Però el segle XX tardà i el XXI hi afegeixen una altra capa, l’escalfament sostingut i fortament relacionat amb l’activitat humana, que se suma a la variabilitat natural de la nostra regió, però no la substitueix. D’alguna manera, aquesta situació fa que els extrems que ja tenim, com ara les pluges torrencials i les sequeres, encara es produeixin més freqüentment.

De les rogatives a les polítiques públiques

Les característiques climàtiques del sector mediterrani ja permeten comprendre que els problemes ambientals més freqüents en aquest àmbit geogràfic van lligats a l’escassetat esporàdica o prolongada de precipitacions. En conseqüència, les rogatives pro pluvia eren les protagonistes més freqüents de la documentació civil i eclesiàstica en els àmbits municipals. Aleshores s’intentava millorar la situació amb aquest mètode poc científic, i actualment ho fem amb plans d’adaptació, pressupostos de carboni, dessaladores, reg intel·ligent i ordenances d’ombra. Els observatoris, amb les dades que ofereixen, i els models a molt llarg termini, que ens donen una projecció del clima del futur, ens permeten anticipar els escenaris i planificar el territori.

Cultura de l’aigua i del termòmetre

Amb els anys, i com a mostra d’adaptació, Catalunya ha après a viure amb poca aigua i amb un sol generós. Els recursos materials, principalment cisternes, recs, marges o cobertes blanques, i la cultura cívica, com ara l’estalvi, les comunitats energètiques o la renaturalització, són les eines del segle XXI. Tot això suposa obrir un camí que té com a objectiu viure millor en un entorn que va canviant, on allò que fins ara ens servia comença a trontollar. El Servei Meteorològic de Catalunya, els observatoris històrics (com el Fabra o el de l’Ebre), la creixent tecnologia d’observació i monitorització i les projeccions climàtiques posen dades a aquesta cultura. La clau de l’èxit és veure com el clima ha anat evolucionant i trobar solucions per frenar, de cara al futur, aquest canvi tan ràpid a la vegada que ens hi adaptem.

Com viure acceptablement en un clima que canvia

No podem escollir el clima, però sí com hi convivim. La història climàtica de Catalunya és, sobretot, una història de resiliència creativa: de la tecnologia dels marges a l’arquitectura bioclimàtica; de les rogatives a les polítiques basades en l’evidència de les sequeres; de la vinya en coster a la gestió forestal que redueix incendis; de les feixes de pedra seca a les cobertes verdes i els carrers ombrejats com a refugis climàtics.

Mirar mil anys enrere serveix per prendre impuls. Ens diu que el país ha sabut adaptar-se a un Mediterrani mutable i que, ara, davant un escalfament accelerat, cal tornar a fer el que millor fem quan ens posem d’acord: organitzar-nos, innovar i tenir cura.

Si fem tot això, i ho fem tan bé com sigui possible, la nostra qualitat de vida serà millor i sobreviurem als fenòmens extrems que l’escalfament global ens vagi portant. No podem estar preparats per a tot, però amb la informació que tenim avui en dia sí que ens podem preparar més del que ens pensem. Només cal estar al cas de tots els avenços científics i creure que les projeccions que es fan ens mostren els escenaris que ens podem trobar per molt surrealistes que a vegades ens semblin. Entre institucions, governs, administracions, població i mitjans de comunicació hem de fer una feina conjunta per estar tan bé com es pugui.

DE MIRAR NÚVOLS A PREDIR EL FUTUR AMB SUPERORDINADORS: UN SEGLE EUROPEU DE METEOROLOGIA

A principis del segle XX, si a París o a Barcelona preguntaves quin temps faria l’endemà, la resposta depenia més de l’ull clínic del meteoròleg que no pas de cap màquina. Aleshores, la predicció meteorològica era gairebé un art. Els meteoròlegs s’asseien davant de mapes plens de punts, línies i números, amb dades recollides per telègraf des de diverses estacions del món, i amb llapis i goma dibuixaven fronts i borrasques. Amb això i una mica d’intuïció, et podien dir si l’endemà plouria o bufaria vent.

D’aquella època destaca un detall curiós: l’any 1904, un físic noruec, Vilhelm Bjerknes, va afirmar que si teníem totes les equacions de la física de l’atmosfera i prou dades, podríem predir el temps de manera matemàtica. A la pràctica, era com voler fer una partida d’escacs sabent on són totes les peces... però amb un tauler immens i poques dades, i sense ordinadors.

Els anys de paper, ploma i guerra

Durant dècades, la predicció a Europa es basava en observacions manuals. Els vaixells informaven de la pressió i del vent i les estacions meteorològiques llançaven globus que agafaven dades a diferents alçades, i d’aquesta manera s’obtenia informació més enllà de la superfície de la Terra. A partir d’aquí, els meteoròlegs elaboraven mapes sinòptics que semblaven obres d’art i sobre aquesta base generaven el pronòstic. Era una previsió que es feia a grans trets, amb molta menys precisió que no pas en l’actualitat.

La Segona Guerra Mundial va accelerar la tecnologia. El radar, inventat per detectar avions, va resultar un aparell boníssim per identificar la pluja en temps real, i d’aquesta manera es podia veure on estava plovent i fer un pronòstic a curt termini sobre cap a on avançaria la precipitació. Penseu que l’aviació necessitava informes detallats per volar amb seguretat, i això era qüestió de vida o mort. Fins i tot, una de les dates més importants de la història va venir marcada per la predicció meteorològica. El dia D, el 6 de juny de 1944, és el dia que es va iniciar el desembarcament de Normandia, en què els aliats obrien un nou front contra l’Alemanya nazi. Aquesta operació s’havia de fer el 5 de juny, però les condicions meteorològiques i marítimes no ho van permetre. Per tot plegat, van ajornar l’atac per a l’endemà, ja que van veure que hi havia una finestra de temps més favorable. Els aliats jugaven amb avantatge pel que feia a la informació meteorològica. Per una banda, disposaven d’un jove encarregat d’aquesta informació, James M. Stagg, que tenia un gran coneixement del temps i sabia que el dia 5 de juny la situació es complicaria, i en canvi el 6 els núvols baixos i les boires marxarien i els avions i els paracaigudistes podrien arribar al destí amb més facilitat i amb menys risc. Per altra banda, l’Alemanya nazi no disposava d’aquesta informació privilegiada perquè els submarins alemanys havien estat expulsats de l’Atlàntic, i les seves estacions meteorològiques instal·lades a Groenlàndia estaven tancades. Això feia que no disposessin de tantes dades. Sembla una tonteria, però en un atac tan precís aquest fet va agafar una importància que va esdevenir clau en el desenllaç de la història.

L’arribada dels ordinadors (1950-1970)

Quan van aparèixer els primers ordinadors, els científics europeus van veure l’oportunitat de posar en pràctica el somni de Vilhelm Friman Koren Bjerknes, geofísic, matemàtic i físic noruec, que era deixar que les màquines resolguessin les equacions de l’atmosfera. Les primeres prediccions numèriques eren rudimentàries i feien servir una resolució tan barroera que les muntanyes


Els ulls a l’espai: satèl·lits i més dades (1970-1990)





Acceptar que l’atmosfera és caòtica (1990-2010)




Models d’alta resolució: dibuixar com es formaran les tempestes (2000-2020)



Els últims anys: intel·ligència artificial i serveis a la carta




I ara què?




CANVI CLIMÀTIC I FUTUR DEL CLIMA A CATALUNYA



Què és el canvi climàtic?






Els nous patrons del clima: més calor, menys pluja, més irregularitat



	L’increment continu de la temperatura mitjana. Si les emissions no es redueixen dràsticament, a mitjans del segle XXI la temperatura podria augmentar entre 2,5 i 4 °C respecte als nivells preindustrials.

	La reducció de la pluja total anual. Les precipitacions disminuiran entre un 10% i un 20% de mitjana, però sobretot seran en forma de pluges menys freqüents i més intenses. Vivim en un lloc del planeta on les sequeres i les pluges torrencials marquen el clima. Són dos extrems que amb el canvi climàtic s’allunyaran. Hi haurà sequeres cada cop més llargues i dures i pluges cada cop més torrencials.

	L’augment dels fenòmens extrems. Les onades de calor, les sequeres, les tempestes violentes i les pedregades seran més freqüents i més severes.




Com afecta el canvi climàtic a Catalunya?

Més calor, onades de calor més llargues i més intenses



Pluges més irregulars i tempestes més fortes



Sequera: la nova normalitat




Menys neu i un Pirineu que canvia de cara



Fenòmens de temps violent: vent, esclafits, pedregades i tornados


El mar puja de nivell, i s’escalfa


El futur: com serà el clima de Catalunya a mitjans del segle XXI?



	Estius 3 o 4 °C més càlids que els actuals.

	Un 20 % menys de pluja mitjana anual.

	El doble de dies amb calor extrema.

	Més de cent nits tropicals cada any a Barcelona.

	Riscos creixents d’incendis, sequeres i tempestes sobtades.






	Pla de mitigació del canvi climàtic 2023-2030, que aposta per reduir emissions un 55 % respecte al 1990.

	Pla de gestió de la sequera i nous sistemes de dessalinització i reutilització d’aigua.

	Reforestació i gestió del bosc per prevenir incendis i absorbir CO₂.

	Energia renovable amb el sol i el vent com a nous aliats climàtics.

	Educació ambiental i divulgació científica, amb el suport del Servei Meteorològic de Catalunya, i la difusió dels mitjans de comunicació, que tenen un paper clau informant la ciutadania.

